钦定古今图书集成/明伦汇编/氏族典/第362卷 > 《汪溪金氏族谱序》金·朋说
## 钦定古今图书集成/明伦汇编/氏族典/第362卷 > 《汪溪金氏族谱序》金·朋说

朋说：闻孔子曰：“夏礼吾能言之，杞不足征也。殷礼吾
能言之，宋不足征也。”盖以先祖制作之盛美，湮没于
后人文献之凋残，虽有可法可则，莫之考也；虽有可
爱可传，莫之章也。呜呼！负荷承传，不谨若是，则其罪
责又将委之谁耶？朋说于是因叹《世谱》之学不可以
不讲也。伏自蚤年过庭祗训，窃《族谱》晨夕诵读，盖吾
金氏始祖博道公，桐庐世家子也。唐广明元年，以贼
巢构乱，奉太夫人避地歙之篁墩，寻卜宅休宁杉坑，
基本甚大。越四世，竦公再迁梅结、大冲，子孙蕃衍。越
九世，松青公又迁汪溪，人文聿兴，自始祖而下，各枝
未得统宗，比习占以图应举，未遑考访，三复兴怀。
初过会里，游直讲程泰之先生之门间，尝质之先生，
叹曰：“吾《家谱》亦残缺，自五世祖石椁府君以上，莫知
其名讳。今不敢妄加一字，亦阙其疑而已。”后过信州，
游秘书朱元晦先生之门间，尝质之先生，叹曰：“吾《家
谱》亦残缺，自九世祖茶院府君以下，渐失其坟墓。今
不敢必信其地，亦传其旧”而已。朋说仰惟二先生文
章司命，道学指南，然于先世谱乘，阙疑传旧，谨书备
录，不敢附会，以误后世。呜呼，此非承学所当法哉！朋
说荷祖德垂裕，获登一第，筮仕学校，再游司幕，得宰
鄱阳。见几解组，不敢辱祖风，负师门，失士行，归闲林
下，修辑族谱。其“《阙疑》传旧”，惟以二先生之言为衡石
准绳，敬书所闻于首简，俾我族人传于世世，幸毋忽
诸。